CELEX: 32012D0385
Language: el
Date: 2012-07-12 00:00:00
Title: 2012/385/ΕΕ: Εκτελεστική απόφαση της Επιτροπής, της 12ης Ιουλίου 2012 , για την τροποποίηση της απόφασης 2009/12/ΕΚ για την έγκριση μεθόδων ταξινόμησης σφαγίων χοίρων στη Δανία [κοινοποιηθείσα υπό τον αριθμό C(2012) 4712]

14.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 186/36
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 12ης Ιουλίου 2012
   για την τροποποίηση της απόφασης 2009/12/ΕΚ για την έγκριση μεθόδων ταξινόμησης σφαγίων χοίρων στη Δανία
   [κοινοποιηθείσα υπό τον αριθμό C(2012) 4712]
   (Το κείμενο στη δανική γλώσσα είναι το μόνο αυθεντικό)
   (2012/385/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 43 στοιχείο ιγ) σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Με την απόφαση 2009/12/ΕΚ της Επιτροπής (2) επετράπη η χρήση έξι μεθόδων ταξινόμησης σφαγίων χοίρων στη Δανία.
            
         
               (2)
            
            
               Η Δανία δήλωσε ότι με την ανάπτυξη της νέας έκδοσης του αυτόματου εξοπλισμού Autofom, της αποκαλούμενης «έκδοσης ΙΙΙ», καθίσταται επιθυμητή η χρήση και η βαθμονόμηση του οργάνου που προορίζεται για τα σφαγεία της Δανίας. Ως εκ τούτου, είναι αναγκαίο να λάβει τον μαθηματικό τύπο της εν λόγω νέας μεθόδου.
            
         
               (3)
            
            
               Η Δανία ζήτησε από την Επιτροπή να εγκρίνει την εν λόγω νέα μέθοδο ταξινόμησης των σφαγίων χοίρων στο έδαφός της και υπέβαλε λεπτομερή περιγραφή της δοκιμής τεμαχισμού, αναφέροντας τις αρχές στις οποίες βασίζεται η εν λόγω μέθοδος, τα αποτελέσματα της δοκιμής τεμαχισμού και την εξίσωση που χρησιμοποιήθηκε για την εκτίμηση του ποσοστού σε άπαχο κρέας στο πρωτόκολλο που προβλέπεται στο άρθρο 23 παράγραφος 4 του κανονισμού (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφάγιων βοοειδών, χοίρων και προβάτων, καθώς και για την κοινοποίηση των σχετικών τιμών (3).
            
         
               (4)
            
            
               Μετά από εξέταση της αίτησης διαπιστώθηκε ότι πληρούνται οι όροι έγκρισης της εν λόγω μεθόδου ταξινόμησης. Συνεπώς, η μέθοδος ταξινόμησης πρέπει να επιτραπεί στη Δανία.
            
         
               (5)
            
            
               Ως εκ τούτου, η απόφαση 2009/12/ΕΚ πρέπει να τροποποιηθεί αναλόγως.
            
         
               (6)
            
            
               Δεν επιτρέπεται καμία τροποποίηση του οργάνου ή των μεθόδων ταξινόμησης, εκτός εάν επιτραπεί ρητώς με εκτελεστική απόφαση της Επιτροπής.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2009/12/ΕΚ τροποποιείται ως εξής:
   
               1)
            
            
               Στο άρθρο 1 προστίθεται το ακόλουθο στοιχείο ζ):
               
                           «ζ)
                        
                        
                           το όργανο που ονομάζεται “Automatic ultrasound instrument (AutoFOM III)” και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 7 του παραρτήματος.».
                        
                     
         
               2)
            
            
               Το παράρτημα τροποποιείται σύμφωνα με το παράρτημα της παρούσας απόφασης.
            
         Άρθρο 2
   Η παρούσα απόφαση απευθύνεται στο Βασίλειο της Δανίας.
   
      Βρυξέλλες, 12 Ιουλίου 2012.
      
         
            Για την Επιτροπή
         
         Dacian CIOLOȘ
         
            Μέλος της Επιτροπής
         
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 6 της 10.1.2009, σ. 83.
   
      (3)  ΕΕ L 337 της 16.12.2008, σ. 3.
   
      ΠΑΡΑΡΤΗΜΑ
      Στο παράρτημα της απόφασης 2009/12/ΕΚ προστίθεται το ακόλουθο μέρος 7:
      
         «Μέρος 7
         
         AUTOMATIC ULTRASOUND INSTRUMENT (AutoFOM III)
         
                     1.
                  
                  
                     Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με το όργανο που είναι γνωστό ως “AutoFOM ΙΙΙ”.
                  
               
                     2.
                  
                  
                     Το όργανο είναι εφοδιασμένο με 16 μορφοτροπείς υπερήχων των 2 MHz (Carometec A/S), ενώ η απόσταση λειτουργίας μεταξύ των μορφοτροπέων είναι 25 χιλιοστά. Τα δεδομένα που λαμβάνονται με τη βοήθεια των υπερήχων συνίστανται σε μετρήσεις του πάχους του ραχιαίου λίπους, του πάχους των μυών και σε συναφείς παραμέτρους. Τα αποτελέσματα των μετρήσεων μετατρέπονται σε εκτιμώμενη εκατοστιαία αναλογία άπαχου κρέατος με χρήση υπολογιστή.
                  
               
                     3.
                  
                  
                     Η περιεκτικότητα του σφαγίου σε άπαχο κρέας υπολογίζεται σύμφωνα με τον ακόλουθο μαθηματικό τύπο:
                     Ŷ = 72,05017 – (1,31831 × R2P5) – (0,37231 × R2P10) – (0,36672 × R2P11) + (0,03146 × R3P3) + (0,05058 × R3P5) – (0,02641 × R4P8) – (0,06667 × R4P10) – (0,27698 × R4P11)
                     όπου:
                     Ŷ= η εκτιμώμενη εκατοστιαία αναλογία άπαχου κρέατος στο σφάγιο,
                     R2P5, R2P10, R2P11, R3P3, R3P5, R4P8, R4P10 and R4P11 — είναι οι μεταβλητές που μετρώνται από το AutoFOM ΙΙΙ.
                  
               
                     4.
                  
                  
                     Η περιγραφή των σημείων μέτρησης παρατίθεται στο μέρος II του πρωτοκόλλου που υπέβαλε η Δανία στην Επιτροπή σύμφωνα με τις διατάξεις του άρθρου 23 παράγραφος 4 του κανονισμού (ΕΟΚ) αριθ. 1249/2008 της Επιτροπής (1).
                     Ο εν λόγω μαθηματικός τύπος ισχύει για σφάγια βάρους μεταξύ 50 και 110 χιλιογράμμων.
                  
               
      
         (1)  ΕΕ L 337 της 16.12.2008, σ. 3».